КъБР-м и Правительствэм и УнафэщI Мусуков Алий дыгъуасэ хуэзащ Финляндием и лIыкIуэ IуэхущIапэу Урысейм щыIэм и полномочнэ министр Хелантеря Антти
ЗэIущIэм щытепсэлъыхьащ лъэныкъуитIыр нэхъ зэпызыщIэфыну сату-экономикэ, социальнэ, агропромышленнэ, турист-рекреацэ IэнатIэхэм щызэдэлэжьэнымкIэ хэкIыпIэхэм. Гулъытэ хэха хуащIащ Къэбэрдей-Балъкъэрым и щIыналъэм инвестицэ проект щхьэхуэхэр зэщIыгъуу щыгъэзэщIэным.
«НэгъуэщI къэралхэм я инвестицэхэр ди щIыналъэм и экономикэм зегъэужьыным хуэгъэзауэ къэгъэсэбэпыныр ди къэрал щIыб лэжьыгъэм и къалэн нэхъыщхьэ дыдэхэм ящыщщ. Финляндиер дэ къыдолъытэ нэхъ тэмэму дызыдэлэжьэфынухэм ящыщу», — жиIащ Мусуков Алий.
Апхуэдэу Хелантеря Антти и псалъэм къыхигъэщхьэхукIащ: «Финляндием и лIыкIуэхэр официальнэу иджы япэу Къэбэрдей-Балъкъэрым къэкIуауэ аращ. Республикэм инвестицэхэм я лъэныкъуэкIэ бгъэдэлъ зэфIэкIыр нэрылъагъущ. Дэ тфIэгъэщIэгъуэну дыкIэлъоплъ абы и зыужьыкIэм. Инвестицэ проектхэр нэхъ нэгъэсауэ зэпкърытха нэужь дэ ахэр Москварэ Финляндиемрэ щыIэ ди IэщIагъэлIхэм я пащхьэ итлъхьэнущ. ЛъэныкъуитI- ми я сэбэп хэлъу зэдэлэжьэныр зэтеувэну дыщогугъ».
Финляндием къикIа хьэщIэхэм республикэм и промышленнэ предприятэ пэрытхэр, егъэджэныгъэмрэ щэнхабзэмкIэ и IуэхущIапIэ нэхъ инхэр ирагъэлъагъунущ.
ЗэIущIэм хэтащ Финляндием и лIыкIуэ IуэхущIапIэу УФ-м щыIэм экономикэ зэпыщIэныгъэхэмкIэ и къудамэм и етIуанэ секретарь Сариваара-Хейккинен Пиа, щэнхабзэмкIэ чэнджэщэгъу Ахтиайнен Хенрикка, КъБР-м и Правительствэм и УнафэщIым и япэ къуэдзэ — мэкъумэш хозяйствэмкIэ министр Говоров Сергей, КъБР-м и Правительствэм и УнафэщIым и къуэдзэ Къардэн Мурат, КъБР-м экономикэ зыужьыныгъэмкIэ и министр Рахаев Борис сымэ.
КъБР-м и Iэтащхьэмрэ Правительствэмрэ я пресс-IуэхущIапIэ.
